สรุปภาวะตลาดต่างประเทศ ประจำวันที่ 25 ก.ค. 2562
สรุปภาวะตลาดต่างประเทศ ประจำวันที่ 25 ก.ค. 2562
สรุปภาวะตลาดต่างประเทศ ประจำวันที่ 25 ก.ค. 2562
26 ก.ค. 2562

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (25 ก.ค.) หลังจากบริษัทจดทะเบียนหลายแห่งเปิดเผยผลประกอบการที่อ่อนแอ ซึ่งรวมถึงฟอร์ด มอเตอร์ และเทสลา มอเตอร์ นอกจากนี้ นักลงทุนยังผิดหวังที่ธนาคารกลางยุโรป (ECB) ไม่ได้ปรับลดอัตราดอกเบี้ยตามที่ตลาดคาดการณ์ไว้ในการประชุมเมื่อวานนี้
ดัชนีเฉลี่ยอุตสาหกรรมดาวโจนส์ปิดที่ 27,140.98 จุด ลดลง 128.99 จุด หรือ -0.47% ขณะที่ดัชนี S&amp;P500 ปิดที่ 3,003.67 จุด ลดลง 15.89 จุด หรือ -0.53% และดัชนี Nasdaq ปิดที่ 8,238.54 จุด ลดลง 82.96 จุด หรือ -1.00%
 
ตลาดหุ้นยุโรปปิดปรับตัวลงเมื่อคืนนี้ (25 ก.ค.) เนื่องจากนักลงทุนผิดหวังที่ไม่มีความชัดเจนเกี่ยวกับมาตรการของธนาคารกลางยุโรป (ECB) ที่จะกระตุ้นเศรษฐกิจยูโรโซนที่ชะลอตัวลง แม้ ECB ส่งสัญญาณที่จะผ่อนคลายนโยบายการเงินลงต่อไปก็ตาม
ดัชนี Stoxx Europe 600 ลดลง 0.56% ปิดที่ 389.52 จุด
ดัชนี CAC-40 ตลาดหุ้นฝรั่งเศสปิดที่ 5,578.05 จุด ลดลง 27.81 จุด หรือ -0.50% ขณะที่ ดัชนี DAX ตลาดหุ้นเยอรมันปิดที่ 12,362.10 จุด ลดลง 160.79 จุด หรือ -1.28% และ ดัชนี FTSE 100 ตลาดหุ้นลอนดอนปิดที่ 7,489.05 จุด ลดลง 12.41 จุด หรือ -0.17%
 
ตลาดหุ้นลอนดอนปิดลดลงเมื่อคืนนี้ (25 ก.ค.) โดยถูกกดดันจากการที่บริษัทชั้นนำ อาทิ ยูนิลีเวอร์ และ ดิอาจิโอ เปิดเผยผลประกอบการที่ต่ำกว่าคาด นอกจากนี้ นักลงทุนยังผิดหวังที่ธนาคารกลางยุโรป (ECB) ไม่ได้หารือเรื่องการปรับลดอัตราดอกเบี้ยในการประชุมเมื่อวานนี้
ดัชนี FTSE 100 ตลาดหุ้นลอนดอนปิดที่ 7,489.05 จุด ลดลง 12.41 จุด หรือ -0.17%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (25 ก.ค.) ขานรับรายงานสต็อกน้ำมันดิบของสหรัฐที่ลดลงติดต่อกันเป็นสัปดาห์ที่ 6 อย่างไรก็ตาม สัญญาน้ำมันดิบปรับตัวขึ้นเพียงเล็กน้อย เนื่องจากนักลงทุนยังคงวิตกกังวลว่า การชะลอตัวของเศรษฐกิจโลกอาจส่งผลกระทบต่อความต้องการใช้น้ำมัน
สัญญาน้ำมันดิบ WTI ส่งมอบเดือนก.ย. เพิ่มขึ้น 14 เซนต์ หรือ 0.3% ปิดที่ 56.02 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ย. เพิ่มขึ้น 21 เซนต์ หรือ 0.3% ปิดที่ 63.39 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (25 ก.ค.) เนื่องจากการแข็งค่าของสกุลเงินดอลลาร์ได้สร้างแรงกดดันต่อตลาด นอกจากนี้ สัญญาทองคำยังได้รับปัจจัยลบหลังจากอัตราผลตอบแทนพันธบัตรรัฐบาลสหรัฐปรับตัวสูงขึ้น
สัญญาทองคำตลาด COMEX (Commodity Exchange) ส่งมอบเดือนส.ค. ลดลง 8.90 ดอลลาร์ หรือ 0.63% ปิดที่ 1,414.70 ดอลลาร์/ออนซ์
สัญญาโลหะเงินส่งมอบเดือนก.ย. ลดลง 21.5 เซนต์ หรือ 1.29% ปิดที่ 16.411 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 7.10 ดอลลาร์ หรือ 0.81% ปิดที่ 874.00 ดอลลาร์/ออนซ์
สัญญาพัลลาเดียมส่งมอบเดือนก.ย. ลดลง 4.60 ดอลลาร์ หรือ 0.3% ปิดที่ 1,533.90 ดอลลาร์/ออนซ์
 
เงินปอนด์อ่อนค่าลงเมื่อเทียบกับดอลลาร์สหรัฐ ในการซื้อขายที่ตลาดปริวรรตเงินตรานิวยอร์กเมื่อคืนนี้ (25 ก.ค.) เนื่องจากนักลงทุนยังคงกังวลว่า การที่นายบอริส จอห์นสัน ได้รับการแต่งตั้งให้ตำแหน่งนายกรัฐมนตรีคนใหม่ของอังกฤษ จะทำให้อังกฤษมีแนวโน้มที่จะแยกตัวออกจากสหภาพยุโรป (Brexit) โดยไม่มีการทำข้อตกลง ขณะที่สกุลเงินยูโรแข็งค่าขึ้นหลังจากที่นายมาริโอ ดรากี ประธานธนาคารกลางยุโรป (ECB) กล่าวว่า ยูโรโซนมีความเสี่ยงต่ำที่จะเผชิญภาวะเศรษฐกิจถดถอย
ยูโรแข็งค่าเมื่อเทียบกับดอลลาร์สหรัฐ ที่ระดับ 1.1144 ดอลลาร์ จากระดับ 1.1136 ดอลลาร์ ขณะที่เงินปอนด์อ่อนค่าลงแตะที่ระดับ 1.2450 ดอลลาร์ จากระดับ 1.2479 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.6945 ดอลลาร์สหรัฐ จากระดับ 0.6976 ดอลลาร์สหรัฐ
ดอลลาร์สหรัฐแข็งค่าเมื่อเทียบกับเงินเยน ที่ระดับ 108.75 เยน จากระดับ 108.22 เยน และแข็งค่าเมื่อเทียบกับฟรังก์สวิส ที่ระดับ 0.9914 ฟรังก์ จากระดับ 0.9857 ฟรังก์ นอกจากนี้ ดอลลาร์สหรัฐยังแข็งค่าเมื่อเทียบกับดอลลาร์แคนาดา ที่ระดับ 1.3162 ดอลลาร์แคนาดา จากระดับ 1.3143 ดอลลาร์แคนาดา